Komission tiedonanto Euroopan parlamentille EY:n perustamissopimuksen 251 artiklan 2 kohdan toisen alakohdan mukaisesti neuvoston vahvistamasta yhteisestä kannasta direktiivin antamiseksi julkisen sektorin tiedon uudelleenkäytöstä ja kaupallisesta hyödyntämisestä /* SEK/2003/0627 lopull. - COD 2002/0123 */





KOMISSION TIEDONANTO EUROOPAN PARLAMENTILLE EY:n perustamissopimuksen 251 artiklan 2 kohdan toisen alakohdan mukaisesti neuvoston vahvistamasta yhteisestä kannasta direktiivin antamiseksi julkisen sektorin tiedon uudelleenkäytöstä ja kaupallisesta hyödyntämisestä 1- TAUSTA Ehdotus Euroopan parlamentille ja neuvostolle (asiakirja KOM(2002) 207 lopullinen - 2002/0123 (COD): // 26. kesäkuuta 2002 Euroopan talous- ja sosiaalikomitean lausunto: // 11. joulukuuta 2002 Alueiden komitean lausunto: // 21. marraskuuta 2002 Euroopan parlamentin lausunto - ensimmäinen käsittely: // 12. helmikuuta 2003 Muutettu ehdotus: // 17. maaliskuuta 2003 Yhteinen kanta (hyväksytty yksimielisesti): // 26. toukokuuta 2003. 2- KOMISSION EHDOTUKSEN TAVOITE Ehdotuksella pyritään julkisen sektorin tiedon uudelleenkäyttöä koskevien sääntöjen vähimmäistason yhdenmukaisuuteen Euroopan unionissa. Julkisen sektorin tieto (esimerkiksi paikkatieto, yritystieto, liikennetieto) on tärkeä taloudellinen voimavara. Se toimii uusien digitaalisten tuotteiden ja palvelujen raaka-aineena ja on yksi sähköisen kaupankäynnin keskeisistä tietoelementeistä. Julkisen sektorin ylläpitämällä tiedolla voi olla suurta arvoa uusissa langattomissa sovelluksissa. Julkisen sektorin tiedon uudelleenkäyttöä koskevat säännöt vaihtelevat suuresti unionin sisällä. Tämä jarruttaa näitä tietoja käyttävien rajat ylittävien lisäarvopalvelujen kehittämistä. Julkisen sektorin tiedon uudelleenkäytön sääntelyjärjestelmä Euroopan tasolla lisää varmuutta ja edistää investointeja luovuuteen ja innovaatioihin sisällöntarjonnassa ja muilla aloilla. 3- YHTEISTÄ KANTAA KOSKEVAT KOMMENTIT 3.1. Yleisiä huomioita Komissio toteaa, että neuvoston yksimielisesti hyväksymä yhteinen kanta vastaa pääpiirteissään komission ehdotuksen peruspainotuksia. Vaikka tekstiin onkin tehty joukko muutoksia, se sisältää edelleen komission muutetun ehdotuksen keskeiset elementit. Tekstin loogisuutta on parannettu muutamien artiklojen uudelleensijoittelulla. 3.2. Euroopan parlamentin tarkistukset ensimmäisessä käsittelyssä Parlamentti teki 23 tarkistusta, joista komissio hyväksyi 10 kokonaan ja 8 osittain tai periaatteessa. 3.2.1. Komission hyväksymät tarkistukset, jotka on sisällytetty yhteiseen kantaan Yhteiseen kantaan on sisällytetty seuraavat parlamentin tarkistukset, jotkut niistä parlamentin esittämässä muodossa ja jotkut uudelleenmuotoiltuina: - Tarkistuksessa 3 täsmennetään julkisen sektorin keräämän tiedon tyyppejä. Tämä on sisällytetty johdanto-osan kappaleeseen 4. - Tarkistuksen 10 viimeisessä virkkeessä todetaan, että julkishallinnon olisi edistettävä niiden tietojen uudelleenkäyttöä, jotka se asettaa saataville. Komissio hyväksyi tarkistuksen tämän osan, joka on sisällytetty yhteiseen kantaan (johdanto-osan kappaleen 9 viimeinen virke). - Tarkistuksessa 13 muutetaan direktiivin soveltamisalan ulkopuolelle jäävien julkisen palvelun yleisradioyhtiöiden 'tarvitsemat' asiakirjat niiden 'hallussa pitämiksi' asiakirjoiksi. Tämä tarkistus on menettänyt merkityksensä, sillä käsite 'hallussa oleva' selitetään yhteisen kannan johdanto-osan kappaleessa 11. - Tarkistuksessa 14 tarkennetaan, että yritys- tai liikesalaisuuksia sisältävät tiedot jäävät direktiivin soveltamisalan ulkopuolelle. Tämä oli selvää jo komission ehdotuksessa, jossa rajoituttiin yleisesti saatavilla olevaan tietoon. Neuvosto on muotoillut tämän rajoituksen uudelleen yhteisen kannan 1 artiklan 2 kohdan c alakohdassa. Kyseisessä säännöksessä todetaan, että direktiiviä ei sovelleta asiakirjoihin, "jotka eivät asiakirjojen saatavuutta koskevien jäsenvaltioiden järjestelmien perusteella ole saatavilla muun muassa seuraavista syistä: [....] tilastollinen tai kaupallinen luottamuksellisuus". - Tarkistuksen 21 (komission ehdotuksen 5 artiklan 3 kohta, yhteisen kannan 4 artiklan 3 kohta) ensimmäisessä osassa viitataan julkisen sektorin elinten velvoitteeseen ilmoittaa tiedot tekijänoikeudet omistavasta kolmannesta osapuolesta. Siinä rajataan velvoite tapauksiin, joissa nämä tiedot ovat julkisen sektorin elimen tiedossa. - Tarkistuksessa 26 (komission ehdotuksen 7 artiklan 3 kohta, yhteisen kannan 9 artiklan 2 kohta) poistetaan sanat 'jos uudelleenkäyttö on sallittu'. - Tarkistuksessa 32 (12 artiklan 2 kohta) kytketään direktiivin uudelleentarkastelu selkeämmin sen tavoitteisiin. Tähän tähtäävät myös neuvoston kyseiseen artiklaan tekemät muutokset. - Tarkistuksessa 34 yhdenmukaistetaan johdanto-osan 14 kappaleen sanamuoto 6 artiklan sanamuodon kanssa. 3.2.2. Komission hyväksymät tarkistukset, joita ei ole sisällytetty yhteiseen kantaan Yhteisestä kannasta on jätetty pois eräitä komission hyväksymiä tarkistuksia, joista tärkeimmät ovat tarkistukset 24 ja 31. Komission mielestä näiden tarkistusten sisällyttäminen tekstiin parantaisi direktiiviä huomattavasti. Tarkistuksessa 24 (6 artikla) annetaan tiedon uudelleenkäyttöä koskevan pyynnön esittäjälle oikeus vaatia maksujen tarkistamista, jos pyynnön esittäjä katsoo, että julkisen sektorin perimät maksut ylittävät maksua koskevassa artiklassa sallitun määrän. Tarkistuksessa 31 (komission ehdotuksen 9 artikla, yhteisen kannan 8 artikla) asetetaan jäsenvaltioille velvoite asettaa saataville julkisen sektorin elinten hallussa olevia pääasiallisia sisältövaroja koskevia luetteloita. Tarkistuksessa 1 muutetaan sanat 'asiakirja' ja 'asiakirjat' sanaksi 'tieto' koko direktiiviehdotuksessa. Vaikka komissio voikin hyväksyä tämän parlamentin ehdottaman tarkistuksen, se haluaa korostaa, että näiden kahden ilmaisutavan välillä ei ole sisällöllistä eroa, kunhan 'asiakirja' tai 'tieto' määritellään yleisesti komission ehdottamalla tavalla. Lisäksi neuvoston kompromissista on jätetty pois muutamia muita komission (osittain tai periaatteessa) hyväksymiä tarkistuksia. Tarkistuksen 18 ensimmäinen osa koskee tallennusmuotoja, jotka eivät edellytä tietyn tietokoneohjelman käyttöä. Tarkistuksessa 20 ehdotetaan uudelleenkäyttötarkoituksen huomioon ottamista määritettäessä kohtuullista aikaa uudelleenkäyttöä koskevien pyyntöjen käsittelylle. Lisäksi on jätetty pois tarkistukset 4, 7, 12, 27, 28. 3.3. Neuvoston yhteisessä kannassa vahvistetut uudet säännökset Tärkeimmät neuvoston yhteisessä kannassaan esittämät uudet näkökohdat ovat seuraavat: Kuten edellä todetaan, neuvosto on 1 artiklassa korvannut ajatuksen, että direktiiviä sovelletaan 'yleisesti saatavilla' olevaan tietoon ajatuksella, että direktiiviä ei sovelleta sellaisiin asiakirjoihin, 'jotka eivät asiakirjojen saatavuutta koskevien jäsenvaltioiden järjestelmien perusteella ole saatavilla'. Tämä on tekninen parannus alkuperäiseen tekstiin. Yhteisen kannan 1 artiklan 2 kohdan e alakohdassa neuvosto on laajentanut koulutus- ja tutkimuslaitoksiin sovellettavaa poikkeusta niin, että se kattaa myös tutkimustulosten siirtämistä varten perustetut järjestöt. Koska lisäys on vaikutuksiltaan vähäinen, komissio voi hyväksyä sen. Lisäksi neuvosto on tähdentänyt (1 artiklan 3 kohdassa), että direktiivi perustuu jäsenvaltioiden nykyisiin asiakirjojen saatavuutta koskeviin järjestelmiin, eikä sillä muuteta sääntöjä asiakirjojen saatavuudesta. Tämä oli jo yksi komission ehdotuksen perusajatuksista. Yhteisen kannan 4 artiklaan (komission ehdotuksen 5 artikla) neuvosto on lisännyt säännöksen tilanteista, joissa vaaditaan erityistä lupaa, ja pidentänyt komission ehdotuksessa esitettyjä aikarajoja tilanteissa, joissa aikarajoja ei ole asetettu kansallisesti (4 artiklan 2 kohta). Saman artiklan 5 kohdassa neuvosto on selventänyt, että direktiivin 1 artiklan nojalla direktiivin soveltamisalaan kuulumattomien julkisen sektorin elinten ei tarvitse noudattaa tämän artiklan vaatimuksia. Yhteisen kannan 5 artiklaan (komission ehdotuksen 4 artikla) neuvosto on lisännyt hyödyllisen säännöksen tapauksista, joissa mahdollinen uudelleenkäyttäjä pyytää otteita tiedosta (esimerkiksi osaa tietokannasta). Yhteisen kannan 6 artiklassa neuvosto on korvannut periaatteen, jonka mukaan maksujen kustannuslähtöisyyttä koskeva todistustaakka on asiakirjan uudelleenkäyttöoikeudesta maksua perivällä julkisen sektorin elimellä. Tämän periaatteen asemesta tekstiin on kirjattu muutamia ohjeita kustannuslaskennasta. Vaikka ohjeet ovatkin hyödyllinen lisäys, olisi ollut parempi säilyttää alkuperäinen muotoilu todistustaakan kuulumisesta julkisen sektorin elimille, ja tämän lisäksi sisällyttää tekstiin parlamentin tarkistus 24 (ks. edellä). Yhteisen kannan 7 artiklassa (komission ehdotuksen 8 artikla) neuvosto on tehnyt eron tavanomaisten tapausten (joissa vaadittavat edellytykset ja vakiomaksut on vahvistettava etukäteen ja julkistettava) ja epätavanomaisten tapausten (joissa julkisen sektorin elimen on ilmoitettava myös, mitkä seikat otetaan huomioon määritettäessä maksuja) välillä. Tämä erottelu on hyväksyttävissä, koska on mahdotonta antaa kattavaa kuvausta maksuista kaikissa kuviteltavissa olevissa tilanteissa. Yhteisen kannan 8 artiklassa (komission ehdotuksen 9 artikla) neuvosto on tuonut selkeästi esiin ajatuksen (joka sisältyi epäsuorasti myös komission ehdotukseen) siitä, että julkisen sektorin elimet voivat asettaa uudelleenkäytölle ehtoja, tarvittaessa luvan avulla. Neuvosto on täydentänyt artiklaa hyödyllisellä tavalla lisäämällä säännöksen, jonka mukaan ehdoilla ei saa turhaan rajoittaa asiakirjojen uudelleenkäytön mahdollisuuksia, eikä ehtoja saa käyttää kilpailun rajoittamiseen. Lisäksi artiklassa velvoitetaan nyt jäsenvaltiot kannustamaan kaikkia julkisen sektorin elimiä käyttämään vakiomuotoisia lupia. Yhteisen kannan 10 artiklassa neuvosto on myöntänyt enintään 5 vuoden siirtymäajan olemassa olevien yksinoikeusjärjestelyjen lopettamiselle. Lisäksi neuvosto on tehnyt johdanto-osan kappaleisiin muutamia selvennyksiä. 4- PÄÄTELMÄT Komissio toteaa, että neuvosto on päässyt asiassa yksimielisyyteen, ja voi antaa yhteisestä kannasta kokonaisuudessaan puoltavan lausunnon. Yhteinen kanta selkeyttää monessa mielessä komission ehdotusta. Tekstiä voitaisiin edelleen parantaa sisällyttämällä siihen komission hyväksymät parlamentin tarkistukset ja erityisesti ne tarkistukset, jotka liittyvät maksuja koskevaan artiklaan ja luetteloihin julkisen sektorin elinten tärkeimmistä sisältövaroista.